title: Решение 2014/906/ОВППС на Съвета от 15 декември 2014 година за изменение на Решение 2013/726/ОВППС в подкрепа на резолюция 2118 (2013) на Съвета за сигурност на ООН и на решение на изпълнителния съвет на ОЗХО EC-M-33/Dec 1 в рамките на изпълнението на Стратегията на ЕС срещу разпространението на оръжия за масово унищожение

text:
               16.12.2014

               BG

               Официален вестник на Европейския съюз

               L 359/151

         РЕШЕНИЕ 2014/906/ОВППС НА СЪВЕТА
   от 15 декември 2014 година
   за изменение на Решение 2013/726/ОВППС в подкрепа на резолюция 2118 (2013) на Съвета за сигурност на ООН и на решение на изпълнителния съвет на ОЗХО EC-M-33/Dec 1 в рамките на изпълнението на Стратегията на ЕС срещу разпространението на оръжия за масово унищожение
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, параграф 1 и член 31, параграф 1 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 9 декември 2013 г. Съветът прие Решение 2013/726/ОВППС (1).

               (2)

               В Решение 2013/726/ОВППС се предвижда 12-месечен срок на изпълнение за проекта, посочен в член 1, параграф 2 от него, след датата на сключване на споразумението за финансиране, посочено в член 3, параграф 3 от него.

               (3)

               На 6 ноември 2014 г. Техническият секретариат на Организацията за забрана на химическото оръжие (ОЗХО) поиска от Съюза разрешение за удължаване на срока на изпълнение на Решение 2013/726/ОВППС до 30 септември 2015 г., което да позволи изпълнението на проекта да продължи след посочената в член 5, параграф 2 от него дата на изтичане на срока на действие.

               (4)

               Поисканото изменение на Решение 2013/726/ОВППС се отнася до член 5, параграф 2 от него, както и до първа алинея от раздел „Дейности“ от приложението, където трябва да се измени продължителността на изпълнението на проекта.

               (5)

               Удължаването на проекта по член 1, параграф 2 от Решение 2013/726/ОВППС, конкретно посочен в искането, отправено от ОЗХО на 6 ноември 2014 г., би могло да се извърши без последици от гледна точка на ресурсите.

               (6)

               Поради това Решение 2013/726/ОВППС следва да бъде изменено чрез съответното удължаване на срока му на действие, което да позволи цялостно изпълнение на съдържащия се в него проект,

         ПРИЕ НАСТОЯЩОТО РЕШЕНИЕ:
   Член 1
   Решение 2013/726/ОВППС се изменя, както следва:

               1)

               Член 5, параграф 2 се заменя със следното:
               „2.   Срокът му на действие изтича на 30 септември 2015 г.“

               2)

               В приложението първа алинея от раздел „Дейности“ се заменя със следното:
               „Подкрепата за ОЗХО ще се предоставя чрез доставка на до 5 спътникови изображения от страна на Сателитния център на ЕС (EU SATCEN) седмично за период с обща продължителност от подписването на договора до 30 септември 2015 г.“

         Член 2
   Настоящото решение влиза в сила в деня на приемането му.

      Съставено в Брюксел на 15 декември 2014 година.

            За Съвета

            Председател

         F. MOGHERINI

      (1)  Решение 2013/726/ОВППС на Съвета от 9 декември 2013 г. в подкрепа на резолюция 2118 (2013) на Съвета за сигурност и на решение на изпълнителния съвет на ОЗХО EC-M-33/Dec 1 в рамките на изпълнението на Стратегията на ЕС срещу разпространението на оръжия за масово унищожение (ОВ L 329, 10.12.2013 г., стр. 41).


title: 2008/496/ЕО: Решение на Комисията от 1 юли 2008 година за назначаване на членове на Комитета за лекарствени продукти сираци (Текст от значение за ЕИП)

text:
               2.7.2008

               BG

               Официален вестник на Европейския съюз

               L 172/28

      РЕШЕНИЕ НА КОМИСИЯТА

   от 1 юли 2008 година
   за назначаване на членове на Комитета за лекарствени продукти сираци
   (текст от значение за ЕИП)
   (2008/496/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Регламент (ЕО) № 141/2000 на Европейския парламент и на Съвета от 16 декември 1999 г. за лекарствата сираци (1), и по-специално член 4, параграф 3 от него,
   като взе предвид препоръката на Европейската агенция по лекарствата от 19 декември 2007 г.,
   като има предвид, че:

               (1)

               С Решение 2006/286/ЕО от 12 април 2006 г. (2), по препоръка на Европейската агенция по лекарствата от Комисията бяха назначени трима членове на Комитета за лекарствени продукти сираци, наричан по-долу „комитетът“, за период от три години, считано от 16 април 2006 г.

               (2)

               Членството на двама от тези членове приключи съответно през декември 2006 г. (проф. Gianmartino Benzi) и през август 2007 г. (д-р Julia Dunne). Поради това е необходимо да се назначат двама нови членове на комитета.

               (3)

               Европейката агенция по лекарствата препоръча двама души за назначаване.

               (4)

               Членовете на комитета се назначават за период от три години, който започва да тече на 2 юли 2008 г.,

         РЕШИ:
   Член единствен
   По препоръка на Европейската агенция по лекарствата посочените по-долу лица се назначават за членове на комитета за период от три години, считано от 2 юли 2008 г.:

               д-р János BORVENDÉG

               г-н Bruno SEPODES

      Съставено в Брюксел на 1 юли 2008 година.

            За Комисията

         Günter VERHEUGEN

            Заместник-председател

      (1)  ОВ L 18, 22.1.2000 г., стр. 1.

      (2)  ОВ L 104, 13.4.2006 г., стр. 54.


title: Решение 2003/567/ОВППС на Съвета от 21 юли 2003 година за изпълнение на Обща позиция 1999/533/ОВППС относно приноса на Европейския съюз към подпомагане за по-бързо влизане в сила на Договора за пълна забрана на ядрените опити (CTBT)

text:
Важна правна забележка

|

32003D0567

Официален вестник n° L 192 , 31/07/2003 стр. 0053 - 0053 специално чешко издание глава 18 том 02 стр. 161  - 161 специално испанско издание глава 18 том 02 стр. 161  - 161 специално унгарско издание глава 18 том 02 стр. 161  - 161 специално литвийско издание глава 18 том 02 стр. 161  - 161 LV.ES глава 18 том 02 стр. 161  - 161 MT.ES глава 18 том 02 стр. 161  - 161 PL.ES глава 18 том 02 стр. 161  - 161 SK.ES глава 18 том 02 стр. 161  - 161 специално словенско издание глава 18 том 02 стр. 161  - 161

		20030721Решение 2003/567/ОВППС на Съветаот 21 юли 2003 годиназа изпълнение на Обща позиция 1999/533/ОВППС относно приноса на Европейския съюз към подпомагане за по-бързо влизане в сила на Договора за пълна забрана на ядрените опити (CTBT)СЪВЕТЪТ НА ЕВРОПЕЙСКИЯ СЪЮЗ,като взе предвид Обща позиция 1999/533/ОВППС на Съвета от 29 юли 1999 г. относно приноса на Европейския съюз към подпомагане за по-бързото влизане в сила на Договора за пълна забрана на ядрените опити [1], и по-специално членове 1 и 4 от нея, във връзка с член 23, параграф 2 от Договора за Европейския съюз,като има предвид, че:(1) Съгласно член 4 от Обща позиция 1999/533/ОВППС Европейският съюз се ангажира да окуражи държавите, които не са подписали и ратифицирали Договора за пълна забрана на ядрените опити, да го направят в най-кратък срок, най-вече държавите в списъка на четиридесет и четирите, чиято ратификация е необходима за влизането в сила на договора.(2) Необходимо е да се подпомогне успехът на третата конференция, свикана по силата на член ХIV от Договора за пълна забрана на ядрените опити, която ще се състои във Виена от 3 до 5 септември 2003 г. с цел да ускори процеса на ратификация на договора и скорошното му влизане в сила,РЕШИ:Член 1В рамките на подкрепата за по-бързото влизане в сила на Договора за пълна забрана на ядрените опити по член 1 от Обща позиция 1999/533/ОВППС Европейският съюз окуражава държавите, които не са подписали и ратифицирали договора, да го направят в най-кратък срок.За целта Европейският съюз окуражава:а) приоритетно държавите в списъка на четиридесет и четирите, чиято ратификация е необходима за влизането в сила на Договора за пълна забрана на ядрените опити;б) държавите, които са подписали договора, но не са го ратифицирали, най-вече тези, които ще приемат на територията си станции на Международната система за наблюдение.в) държавите, които не са подписали договора, по-специално тези, които ще приемат на територията си станции на Международната система за наблюдение.Член 2Европейският съюз горещо препоръчва свикването на конференция на политическо ниво съгласно член ХII от Договора за пълна забрана на ядрените опити.Член 3За да ускори процеса на ратификация и скорошното влизане в сила на Договора за пълна забрана на ядрените опити, Европейският съюз може да установи контакт с регионални организации като например Африканския съюз, Организацията на американските държави (OAS), Асоциацията на азиатските държави (ASEAN).Член 4Председателството информира временния технически секретариат на Договора за пълна забрана на ядрените опити за изпълнението на членове 1 и 2.Член 5Настоящото решение влиза в сила от деня на неговото приемане.Член 6Настоящото решение се публикува в Официален вестник на Европейския съюз.Съставено в Брюксел на 21 юли 2003 година.За СъветаПредседателF. Frattini[1] ОВ L 204, 4.8.1999 г., стр. 1.--------------------------------------------------


title: 2011/410/ЕС: Решение на Европейската централна банка от 7 юли 2011 година относно временни мерки във връзка с допустимостта на търгуеми дългови инструменти, емитирани или гарантирани от португалското правителство (ЕЦБ/2011/10)

text:
               12.7.2011

               BG

               Официален вестник на Европейския съюз

               L 182/31

         РЕШЕНИЕ НА ЕВРОПЕЙСКАТА ЦЕНТРАЛНА БАНКА
   от 7 юли 2011 година
   относно временни мерки във връзка с допустимостта на търгуеми дългови инструменти, емитирани или гарантирани от португалското правителство
   (ЕЦБ/2011/10)
   (2011/410/ЕС)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Договора за функционирането на Европейския съюз, и по-специално член 127, параграф 2, първо тире от него,
   като взе предвид Устава на Европейската система на централните банки и на Европейската централна банка (наричан по-долу „Уставът на ЕСЦБ“), и по-специално член 12.1 и член 34.1, второ тире, във връзка с член 3.1, първо тире и член 18.2 от него,
   като има предвид, че:

               (1)

               Съгласно член 18.1 от Устава на ЕСЦБ Европейската централна банка (ЕЦБ) и националните централни банки на държавите-членки, чиято валута е еврото, могат да осъществяват кредитни операции с кредитни институции и други участници на пазара, при които предоставянето на заеми се основава на адекватни обезпечения. Критериите за определяне на допустимостта на обезпечения за целите на операциите по паричната политика на Евросистемата са установени в приложение I към Насоки ЕЦБ/2000/7 от 31 август 2000 г. относно инструментите и процедурите на паричната политика на Евросистемата (1) (наричано по-долу „обща документация“).

               (2)

               Съгласно раздел 1.6 от общата документация Управителният съвет на ЕЦБ може по всяко време да променя инструментите, условията, критериите и процедурите за извършване на операциите по паричната политика на Евросистемата. Съгласно раздел 6.3.1 от общата документация Евросистемата си запазва правото да определи дали дадена емисия, емитент, длъжник или гарант изпълнява нейните изисквания за високи кредитни стандарти въз основа на всяка информация, която тя сметне за относима.

               (3)

               Извънредните обстоятелства, доминиращи финансовите пазари, заедно с фискалната позиция на португалското правителство, нарушиха пазарната оценка на ценните книжа, емитирани от португалското правителство, което има отрицателно въздействие върху стабилността на финансовата система. Това извънредно положение изисква бързо и временно адаптиране на рамката на паричната политика на Евросистемата.

               (4)

               Управителният съвет оцени факта, че португалското правителство одобри и е в процес на изпълнение на програма за икономическо и финансово преустройство, която то договори с Европейската комисия, ЕЦБ и Международния валутен фонд, и която португалското правителство се ангажира да изпълни изцяло. Управителният съвет също така оцени, с оглед на управлението на кредитния риск на Евросистемата, отражението, което програмата има върху емитираните от португалското правителство ценни книжа. Управителният съвет счита програмата за подходяща, така че от гледна точка на управлението на кредитния риск търгуемите дългови инструменти, емитирани или гарантирани от португалското правителство, запазват стандарта за качество, който е достатъчен за тяхната по-нататъшна допустимост като обезпечение за операциите по паричната политика на Евросистемата, независимо от външните кредитни оценки. Тези положителни оценки предоставят основата за извънредно и временно адаптиране на рамката на паричната политика на Евросистемата, въведено с оглед да допринесе за надеждността на финансовите институции, като по този начин се засилва стабилността на финансовата система като цяло и се защитават клиентите на тези институции.

               (5)

               Управителният съвет ще следи отблизо по-нататъшния сериозен ангажимент на португалското правителство за цялостно изпълнение на програмата за икономическо и финансово преустройство, в която е заложено това извънредно и временно адаптиране на рамката на паричната политика на Евросистемата.

               (6)

               Решението за това извънредно адаптиране на рамката на паричната политика на Евросистемата беше взето и публично оповестено от Управителния съвет на 7 юли 2011 г. То ще се прилага временно, докато Управителният съвет счете, че стабилността на финансовата система позволява нормалното прилагане на рамката на Евросистемата за операциите по паричната политика,

         ПРИЕ НАСТОЯЩОТО РЕШЕНИЕ:
   Член 1
   Суспендиране на определени разпоредби на общата документация
   1.   Минималните изисквания за праговете за кредитно качество на Евросистемата, посочени в рамковите правила за кредитна оценка на Евросистемата за търгуеми активи в раздел 6.3.2 от общата документация, се суспендират в съответствие с членове 2 и 3.
   2.   В случай на несъответствие между настоящото решение и общата документация решението има предимство.
   Член 2
   По-нататъшна допустимост като обезпечение на търгуеми дългови инструменти, емитирани от португалското правителство
   Прагът на Евросистемата за кредитно качество не се прилага по отношение на търгуеми дългови инструменти, емитирани от португалското правителство. Тези активи са допустимо обезпечение за целите на операциите по паричната политика на Евросистемата, независимо от техния външен кредитен рейтинг.
   Член 3
   По-нататъшна допустимост като обезпечение на търгуеми дългови инструменти, гарантирани от португалското правителство
   Прагът на Евросистемата за кредитно качество не се прилага по отношение на търгуеми дългови инструменти, които са емитирани от установени в Португалия субекти и са изцяло гарантирани от португалското правителство. Към предоставените от португалското правителство гаранции продължава да се прилагат изискванията, съдържащи се в раздел 6.3.2 от общата документация. Тези активи са допустимо обезпечение за целите на операциите по паричната политика на Евросистемата, независимо от техния външен кредитен рейтинг.
   Член 4
   Влизане в сила
   Настоящото решение влиза в сила на 7 юли 2011 г.

      Съставено във Франкфурт на Майн на 7 юли 2011 година.

            Председател на ЕЦБ

         Jean-Claude TRICHET

      (1)  ОВ L 310, 11.12.2000 г., стр. 1.


title: Решение 2011/380/ОВППС на Съвета от 28 юни 2011 година за изменение на Решение 2010/330/ОВППС относно интегрираната мисия на Европейския съюз за спазване на правовия ред в Ирак EUJUST LEX-IRAQ

text:
               29.6.2011

               BG

               Официален вестник на Европейския съюз

               L 169/27

         РЕШЕНИЕ 2011/380/ОВППС НА СЪВЕТА
   от 28 юни 2011 година
   за изменение на Решение 2010/330/ОВППС относно интегрираната мисия на Европейския съюз за спазване на правовия ред в Ирак EUJUST LEX-IRAQ
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28 и член 43, параграф 2 от него,
   като има предвид, че:

               (1)

               На 14 юни 2010 г. Съветът прие Решение 2010/330/ОВППС (1), с което продължи интегрираната мисия на Европейския съюз за спазване на правовия ред в Ирак, EUJUST LEX-IRAQ („мисията“) с още 24 месеца до 30 юни 2012 г. Съветът предстои да реши референтната финансова сума за периода от 1 юли 2011 г. до 30 юни 2012 г.

               (2)

               Мандатът на мисията се изпълнява в контекста на ситуация, която може да се влоши и да навреди на постигането на целите на външната дейност на Съюза, установени в член 21 от Договора.

               (3)

               Решение 2010/330/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Решение 2010/330/ОВППС се изменя, както следва:

               1.

               Член 2, параграф 4 се заменя със следното:
               „4.   Дейностите по обучение се осъществяват в Ирак и в региона, както и в Съюза. EUJUST LEX-IRAQ поддържа бюра в Брюксел и Багдад, включително едно локално звено в Басра в подготовка за евентуално откриване на бюро там при подходящо решение за това. EUJUST LEX-IRAQ поддържа бюро също в Ербил (региона на Кюрдистан).“

               2.

               В член 11 параграф 2 се заменя със следното:
               „2.   Референтната финансова сума, предвидена за покриване на свързаните с мисията разходи за периода от 1 юли 2011 г. до 30 юни 2012 г., е 27 250 000 EUR.“

         Член 2
   Настоящото решение влиза в сила в деня на приемането му.

      Съставено в Люксембург на 28 юни 2011 година.

            За Съвета

            Председател

         FAZEKAS S.

      (1)  ОВ L 149, 15.6.2010 г., стр. 12.


title: Решение № 633/2009/ЕО на Европейския парламент и на Съвета от 13 юли 2009 година за предоставяне на гаранция от Общността на Европейската инвестиционна банка за загуби по заеми и гаранции по заеми за проекти, осъществявани извън Общността

text:
               22.7.2009

               BG

               Официален вестник на Европейския съюз

               L 190/1

      РЕШЕНИЕ № 633/2009/ЕО НА ЕВРОПЕЙСКИЯ ПАРЛАМЕНТ И НА СЪВЕТА

   от 13 юли 2009 година
   за предоставяне на гаранция от Общността на Европейската инвестиционна банка за загуби по заеми и гаранции по заеми за проекти, осъществявани извън Общността
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за създаване на Европейскатa общност, и по-специално членове 179 и 181а от него,
   като взеха предвид предложението на Комисията,
   в съответствие с процедурата, предвидена в член 251 от Договора (1),
   като имат предвид, че:

               (1)

               От 1963 г. Европейската инвестиционна банка („ЕИБ“) извършва операции извън Общността в подкрепа на външните политики на Общността.

               (2)

               Повечето от тези операции се извършват по искане на Съвета и са покрити с бюджетна гаранция от Общността, администрирана от Комисията. За последен път гаранцията от Общността е учредена за периода 2000—2007 г. с Решение 2008/580/ЕО на Съвета от 23 юни 2008 г. за предоставяне на гаранция от Общността на Европейската инвестиционна банка в случай на загуби, произтичащи от заеми за проекти, осъществявани извън Общността (югоизточните съседи, средиземноморските страни, Латинска Америка и Азия, Южноафриканската република) (2) и с Решение 2001/777/ЕО на Съвета от 6 ноември 2001 г. за предоставяне на гаранция от Общността за загуби по специални заеми за избрани екологични проекти в руската част от басейна на Балтийско море в рамките на Северното измерение (3) и Решение 2005/48/ЕО на Съвета от 22 декември 2004 г. за предоставяне на гаранция от Общността на Европейската инвестиционна банка срещу загуби от заеми за определени видове проекти в Русия, Украйна, Молдова и Беларус (4) за специфични регионални действия по предоставяне на заеми.

               (3)

               За да се подкрепи външната политика на ЕС, без да бъде засегнат кредитният рейтинг на ЕИБ, на ЕИБ следва да бъде предоставена бюджетна гаранция от Общността за операции, извършвани извън Общността. ЕИБ следва да бъде насърчавана да увеличава операциите си извън Общността, без да използва гаранцията от Общността, по-специално в държави в процес на присъединяване и средиземноморски страни, както и в държави с инвестиционен рейтинг от други региони, като по отношение на характера на покритието на гаранцията от Общността следва да бъде пояснено дали покрива политически рискове и рискове, свързани със суверенитета.

               (4)

               Гаранцията от Общността следва да покрива загуби по заеми и гаранции по заеми за отговарящи на условията на ЕИБ инвестиционни проекти, осъществявани в държави, обхванати от Инструмента за предприсъединителна помощ (5) (ИПП), Инструмента за европейско съседство и партньорство (6) (ИЕСП) и Инструмента за сътрудничество за развитие (7) (ИСР), когато заемното финансиране или гаранцията са отпуснати съгласно подписано споразумение, чийто срок на действие не е изтекъл или което не е прекратено („операции на ЕИБ по финансиране“).

               (5)

               Сумите, които се покриват от гаранцията от Общността съгласно настоящото решение, следва да представляват тавани за финансиране от ЕИБ под покритието на гаранцията от Общността. Те не следва да представляват цели, които ЕИБ е задължена да спазва.

               (6)

               През последните години политиките на Общността в областта на външните отношения бяха преразгледани и разширени. Такъв е случаят със стратегията за предприсъединяването, за Европейската политика за съседство, за подновените партньорства с Латинска Америка и Югоизточна Азия, както и стратегическите партньорства на Европейския съюз с Русия, Централна Азия, Китай и Индия. Такъв е и случаят с политиките на Общността за развитие, чийто обхват беше разширен, така че да бъдат включени всички развиващи се държави. Тези политики за развитие представляват един от стълбовете на външните отношения на Общността, като дават възможност за намирането на решение, адаптирано към потребностите на развиващите се държави.

               (7)

               От 2007 г. външните отношения на Общността са подкрепяни и чрез новите финансови инструменти, т.е. ИПП, ИЕСП, ИСР, Европейския инструмент за демокрация и човешки права (ЕИДЧП) (8) и Инструмента за стабилност (9).

               (8)

               Операциите на ЕИБ по финансиране следва да бъдат съобразени с външните политики на Общността, включително специфичните регионални цели, и следва да ги подпомагат, както и да допринасят за постигането на посочената в членове 177 и 179 от Договора цел за насърчаване и укрепване на демокрацията и на правовата държава, зачитане на правата на човека и основните свободи и спазванe на международните споразумения в областта на околната среда, по които Общността е страна. По-конкретно, по отношение на развиващите се държави, операциите на ЕИБ по финансиране следва да насърчават устойчивото икономическо и социално развитие на тези държави, по-специално на онези от тях, които се намират в най-неблагоприятно положение, плавното им и постепенно интегриране в световната икономика, кампанията за борба с бедността, общата цел за развитие и укрепване на демокрацията и правовата държава, общата цел за зачитането на правата на човека и основните свободи, както и изпълнението на приетите от Общността цели в рамките на Организацията на обединените нации и други компетентни международни организации. Чрез гарантиране на обща съгласуваност с действията на Общността, финансирането от ЕИБ следва да допълва съответните политики, програми и инструменти на Общността за помощ в различните региони. При това опазването на околната среда и енергийната сигурност на държавите-членки следва да бъде част от финансовите цели на ЕИБ във всички отговарящи на условията региони. Операциите на ЕИБ по финансиране следва да се провеждат в държави, които отговарят на подходящи условия, съобразени със споразуменията на Общността на високо равнище по отношение на политическите и макроикономическите аспекти.

               (9)

               Следва да бъдат засилени политическият диалог между Комисията и ЕИБ, както и стратегическото планиране и съгласуваността между ЕИБ и финансирането от Комисията. Връзката между дейностите на ЕИБ извън Общността и политиките на Общността следва да бъде задълбочена посредством засилено сътрудничество между ЕИБ и Комисията както на централно, така и на местно равнище. Подобно засилено сътрудничество следва да включва, наред с другото, взаимни консултации на ранен етап по политически въпроси, подготовка на документи от значение и за двете страни и подготовка на бъдещи проекти. От особено значение са консултациите на ранен етап по стратегически програмни документи, подготвени от Комисията или от ЕИБ, за максимално увеличаване на единодействието между дейностите на ЕИБ и на Комисията и измерване на напредъка при изпълнението на съответните политически цели на Общността.

               (10)

               По отношение на държавите в процес на присъединяване финансирането от ЕИБ в тези държави следва да отразява приоритетите, определени в партньорствата за присъединяване и европейските партньорства, в споразуменията за стабилизиране и асоцииранe и в преговорите с Общността. Центърът на действията на Общността в Западните Балкани следва да продължава да се измества постепенно от подкрепа за възстановяване към подкрепа за предприсъединяване. В този контекст дейността на ЕИБ следва да цели също така насърчаване на институционалното изграждане, когато това е уместно, в сътрудничество с други международни финансови институции, които действат в региона. През периода 2007—2011 г. финансирането на държавите кандидатки (Хърватия, Турция и Бивша югославска република Македония) следва да се извършва все повече в рамките на предприсъединителния инструмент на ЕИБ, който следва да бъде разширяван с времето така, че да обхване потенциалните държави кандидатки от Западните Балкани в съответствие с развитието на процеса на тяхното присъединяване.

               (11)

               По отношение на страните, обхванати от ИЕСП, ЕИБ следва да продължи да развива и укрепва своите дейности във връзка със средиземноморския регион, като концентрира усилията си върху развитието на частния сектор. В това отношение е необходимо сътрудничество със страните партньори с цел улесняване развитието на частния сектор и насърчаване на структурната реформа, особено реформата на финансовия сектор, както и други мерки за улесняване на дейностите на ЕИБ, по-специално за да се гарантира, че ЕИБ може да издава облигации на местните пазари. По отношение на Източна Европа, Южен Кавказ и Русия ЕИБ следва да засили своята дейност в съответните държави при спазване на съответните условия, съобразени със споразуменията на Общността на високо равнище със съответната държава по отношение на политическите и макроикономическите аспекти. В този регион ЕИБ следва да финансира проекти от значителен интерес за Общността в областта на транспорта, енергетиката, телекомуникациите и екологичната инфраструктура. Следва да бъде даден приоритет на проекти по разширяване на основни оси на трансевропейската мрежа, проекти с трансгранично приложение за една или повече държави-членки и основни проекти, които подпомагат регионалната интеграция чрез засилване на връзките. В сектора на околната среда в Русия ЕИБ следва да даде приоритет главно на проекти за партньорството в сферата на околната среда в рамките на северното измерение. В сектора на енергетиката от особена важност са стратегическите енергийни доставки и енергийните транспортни проекти, в съответствие с целта на политиката на Общността за диверсификация на енергийните ресурси и с оглед гарантиране на стабилни и сигурни ресурси за потребителите. Операциите на ЕИБ по финансиране в този регион следва да бъдат извършвани в тясно сътрудничество с Европейската банка за възстановяване и развитие (ЕБВР), по-специално по отношение на условията, изложени в тристранния меморандум за разбирателство между Комисията, ЕИБ и ЕБВР.

               (12)

               Финансирането от ЕИБ в азиатските и латиноамериканските държави ще бъде постепенно приведено в съответствие със стратегията на Съюза за сътрудничество в тези региони и ще допълва инструментите, финансирани с бюджетните ресурси на Общността. ЕИБ следва да се стреми постепенно да разширява дейностите си към по-голям брой държави в тези региони, включително в по-малко богатите държави. В подкрепа на целите на Общността финансирането от ЕИБ в азиатските и латиноамериканските държави следва да се насочи към екологичната устойчивост (включително смекчаване последиците от изменението на климата) и проектите в областта на енергийната сигурност, както и към продължаване подкрепата на присъствието на Съюза в Азия и Латинска Америка чрез преки чуждестранни инвестиции и трансфер на технологии и ноу-хау. Като взема под внимание разходната ефективност, ЕИБ следва да може да работи и директно с местни дружества, по-специално в областта на екологичната устойчивост и енергийната сигурност. При междинния преглед ще се преразгледат целите на финансиране от ЕИБ в Азия и Латинска Америка.

               (13)

               В Централна Азия ЕИБ следва да насочи вниманието си към основните проекти в областта на доставките и преноса на енергия, които служат също така на интересите на Общността в областта на енергетиката и съответстват на политическите цели на Общността по отношение на диверсификацията на енергийните източници и на изискванията от Киото, както и по отношение на подобряване на опазването на околната среда. Финансиране от ЕИБ в Централна Азия следва да се извършва в тясно сътрудничество с ЕБВР, по-специално съобразно условията, които предстои да бъдат изложени в тристранния меморандум за разбирателство между Комисията, ЕИБ и ЕБВР.

               (14)

               За да се допълни дейността на ЕИБ по Споразумението за партньорство между членовете на групата страни от Африка, Карибите и Тихоокеанския басейн, от една страна, и Европейската общност и нейните държави-членки, от друга страна (10) („Споразумението от Котону“) за съответните държави, в Южна Африка ЕИБ следва да насочи вниманието си върху инфраструктурни проекти от обществен интерес (включително общинска инфраструктура, снабдяване с електроенергия и водоснабдяване) и подкрепа за частния сектор, включително малките и средни предприятия. Прилагането на разпоредбите за икономическо сътрудничество съгласно Споразумението за търговия, развитие и сътрудничество между Европейската общност и нейните държави-членки, от една страна, и Република Южна Африка, от друга страна (11) ще насърчава още повече дейността на ЕИБ в този регион.

               (15)

               С оглед по-доброто съгласуване на цялостната подкрепа на Общността в съответните региони следва да се търсят възможности за съчетаване на финансирането от ЕИБ с бюджетните ресурси на ЕС, доколкото е уместно, под формата на безвъзмездна помощ, рисков капитал и лихвени субсидии, заедно с техническата помощ за подготовка и изпълнение на проекти, или за подобряване на законодателната и регулаторна рамка, чрез ИПП, ИЕСП, Инструмента за стабилност и ЕИДЧП, а за Южна Африка — чрез ИСР.

               (16)

               ЕИБ вече тясно си сътрудничи с международни финансови институции и с европейски институции на двустранна основа. Това сътрудничество се ръководи от специфични за регионите меморандуми за разбирателство, които следва да бъдат одобрени от управителните органи на ЕИБ. При финансовите си операции извън Общността, които попадат в приложното поле на настоящото решение, ЕИБ следва да се стреми да насърчава по-нататъшната координация и сътрудничество с международните финансови институции и с европейските институции на двустранна онова, когато е приложимо, включително, ако е уместно, сътрудничество относно условията на сектора, повишено използване на съфинансиране и участие с други международни финансови институции в глобални инициативи като тези, които насърчават координацията и ефективността на помощта.

               (17)

               Следва да се подобри докладването и предаването на информация от страна на ЕИБ и на Комисията относно операциите на ЕИБ по финансиране. Въз основа на получената от ЕИБ информация Комисията следва да представя годишен доклад пред Европейския парламент и пред Съвета за операциите на ЕИБ по финансиране, извършвани съгласно настоящото решение. Докладът следва да съдържа, по-специално, стратегическите програмни документи и да включва раздел относно приноса в съответствие с политиките на Общността, както и раздел за сътрудничеството с Комисията, други международни финансови институции и двустранни финансови донори, включително за случаите на съфинансиране.

               (18)

               Гаранцията от Общността, учредена с настоящото решение, следва да покрива операции на ЕИБ по финансиране, подписани в периода, който започва на 1 февруари 2007 г. и завършва на 31 октомври 2011 г. С цел да се отчете развитието през първата половина на посочения период, ЕИБ и Комисията следва да подготвят междинен преглед на решението. Този преглед следва да включва по-специално външна оценка, условията за която са определени в приложение II.

               (19)

               Операциите на ЕИБ по финансиране следва да продължат да бъдат управлявани в съответствие с правилата и процедурите на ЕИБ, включително съответните мерки за контрол, както и съответните правила и процедури относно Сметната палата и Европейската служба за борба с измамите (OLAF).

               (20)

               Гаранционният фонд за външни дейности („Гаранционният фонд“), създаден с Регламент (ЕО, Евратом) № 2728/94 на Съвета (12), следва да продължава да предоставя ликвиден резерв за бюджета на Общността в случай на загуби от операции на ЕИБ по финансиране.

               (21)

               ЕИБ следва да подготви в консултация с Комисията индикативна многогодишна програма за обема на договорените операции на ЕИБ по финансиране, така че да осигури подходящ бюджетен план за набавяне на средства за гаранционния фонд. Комисията следва да вземе предвид този план в своето редовно бюджетно планиране, което предава на бюджетния орган.

               (22)

               С решението си от 6 ноември 2008 г. по дело C-155/07 (Парламент/Съвет), Съдът на Европейските общности отмени Решение 2006/1016/ЕО на Съвета от 19 декември 2006 г. за предоставяне на гаранция от Общността на Европейската инвестиционна банка в случай на загуби по заеми и гаранции по заеми за проекти, осъществявани извън Общността (13). С Решение 2008/847/ЕО на Съвета от 4 ноември 2008 г. относно това дали са подходящи държавите от Централна Азия съгласно Решение 2006/1016/ЕО (14) приложното поле на Решение 2006/1016/ЕО бе разширено, така че да обхване и пет централноазиатски държави (а именно Казахстан, Киргизстан, Таджикистан, Туркменистан и Узбекистан).

               (23)

               Все пак Съдът постанови, че се запазват правните последици на Решение 2006/1016/ЕО по отношение на операции на ЕИБ по финансиране, договорени до влизането в сила — в срок от дванадесет месеца, считано от датата на постановяване на посоченото съдебно решение — на ново решение с правилно правно основание, а именно членове 179 и 181а от Договора, взети заедно. Това съдебно решение предполага, че по отношение на активирането на факултативния мандат, допустимостта за участие на държавите, изброени в приложение I, и спирането на ново финансиране от ЕИБ в конкретна държава в случай на сериозни опасения относно политическата или икономическата ситуация, ще се прилага процедурата за съвместно вземане на решение.

               (24)

               Следователно следва да бъде прието ново решение на Европейския парламент и на Съвета с цел да се запази в непроменен вид гаранцията за съответните операции на ЕИБ по финансиране извън Общността.

               (25)

               Независимо от това, настоящото решение следва да бъде прието бързо при условията на пълно зачитане на правомощията на Европейския парламент; по тази причина Комисията следва да представи предложение за ново решение преди 30 април 2010 г., като, inter alia, вземе предвид заключенията от междинния преглед.

               (26)

               В посоченото предложение за ново решение, наред с другото, следва да бъдат разгледани въпросът за засилен контрол от страна на Европейския парламент и на Съвета на всички бюджетни и политически решения, които предстои да бъдат взети от ЕИБ и Комисията в рамките на посоченото ново решение, въпросът за прозрачност на целия механизъм за финансиране и въпросът за ограничаване на гаранцията от Общността в сравнение с изразходваните бюджетни кредити,

         РЕШИХА:
   Член 1
   Гаранция и тавани
   1.   Общността предоставя на Европейската инвестиционна банка („ЕИБ“) обща гаранция („гаранция от Общността“) за плащания, които не са получени от ЕИБ, но са дължими към нея, по отношение на заеми и гаранции по заеми за отговарящи на условията на ЕИБ инвестиционни проекти, осъществявани в държави, обхванати от настоящото решение, когато заемното финансиране или гаранцията са предоставени съгласно подписано споразумение, чийто срок на действие не е изтекъл и което не е прекратено („операции на ЕИБ по финансиране“) и е предоставено в съответствие с правилата и процедурите на ЕИБ и в подкрепа на съответните цели на външната политика на Общността.
   2.   Гаранцията от Общността се ограничава до 65 % от общата сума на отпуснатите кредити и гаранции, предоставени за операции на ЕИБ по финансиране, без възстановените суми, заедно с всички свързани с тях суми.
   3.   Максималният таван на операциите на ЕИБ по финансиране през периода 2007—2013 г., без отменените суми, не трябва да надхвърля 27 800 000 000 EUR. Този максимален таван е разбит на две части:

               а)

               основен таван с фиксиран максимален размер от 25 800 000 000 EUR, като неговото регионално разпределение е определено в параграф 4, така че покрива целия период 2007—2013 г.;

               б)

               факултативен мандат в размер на 2 000 000 000 EUR. Активирането на цялата или на част от тази факултативна сума и нейното регионално разпределение ще се решава от Европейския парламент и от Съвета в съответствие с процедурата, предвидена в член 251 от Договора. Решението ще се основава на резултатите от междинния преглед, предвиден в член 9.

         4.   Основният таван, посочен в параграф 3, буква а), се разбива на следните задължителни регионални тавани:

               а)

               държави в процес на присъединяване: 8 700 000 000 EUR;

               б)

               съседски и партньорски държави: 12 400 000 000 EUR;
               разбити на следните индикативни подгрупи на тавана:

                           i)

                           средиземноморски страни: 8 700 000 000 EUR;

                           ii)

                           Източна Европа, Южен Кавказ и Русия: 3 700 000 000 EUR;

               в)

               Азия и Латинска Америка: 3 800 000 000 EUR;
               разбити на следните индикативни подгрупи на тавана:

                           i)

                           Латинска Америка: 2 800 000 000 EUR;

                           ii)

                           Азия (включително Централна Азия): 1 000 000 000 EUR;

               г)

               Република Южна Африка: 900 000 000 EUR.

         5.   В рамките на регионалните тавани управителните органи на ЕИБ могат да решат да преразпределят сума в размер до 10 % от регионалния таван между отделните подгрупи на тавана.
   6.   Гаранцията от Общността покрива операции на ЕИБ по финансиране, договорени през периода, който започва на 1 февруари 2007 г. и завършва на 31 октомври 2011 г. Операциите на ЕИБ по финансиране, договорени съгласно решения 2006/1016/ЕО и 2008/847/ЕО, продължават да се ползват от гаранцията от Общността съгласно настоящото решение.
   7.   Ако при изтичането на периода, посочен в параграф 6, Европейският парламент и Съветът не са приели решение за предоставяне на нова гаранция от Общността на ЕИБ за нейните операции по финансиране извън Общността, този период автоматично се удължава с шест месеца.
   Член 2
   Обхванати държави
   1.   Списъкът на държавите, чието финансиране от ЕИБ в рамките на гаранция от Общността е допустимо или може да бъде допуснато, се съдържа в приложение I.
   2.   За държавите, които са изброени в приложение I и са означени със знака „*“ и за други държави, които не са изброени в приложение I, наличието на условията за финансиране от ЕИБ с гаранция от Общността се преценява от Европейския парламент и от Съвета за всеки отделен случай в съответствие с процедурата, предвидена в член 251 от Договора.
   3.   Гаранцията от Общността покрива само операции на ЕИБ по финансиране, извършвани в държави, които са сключили рамково споразумение с ЕИБ, определящо юридическите условия, в съответствие с които трябва да се извършват операциите.
   4.   В случай на сериозни опасения относно политическата или икономическата ситуация в определена държава, Европейският парламент и Съветът могат да решат да спрат ново финансиране от ЕИБ с гаранция от Общността в тази държава в съответствие с процедурата, предвидена в член 251 от Договора.
   5.   Гаранцията от Общността не покрива операции на ЕИБ по финансиране в определена държава, когато споразумението относно подобни операции е подписано след присъединяването ѝ към Европейския съюз.
   Член 3
   Съвместимост с политиките на Общността
   1.   Съвместимостта на външните действия на ЕИБ с целите на външната политика на Общността се засилва, с цел да се увеличи максимално единодействието на финансирането от ЕИБ и бюджетните ресурси на Европейския съюз, по-специално чрез редовен и системен диалог и консултации на ранен етап по:

               а)

               стратегически документи, подготвени от Комисията, като например стратегически документи за държави и региони, планове за действие и предприсъединителни документи;

               б)

               стратегически документи за планиране и подготовка на бъдещи проекти на ЕИБ;

               в)

               други политически и оперативни аспекти.

         2.   Сътрудничеството се осъществява на диференцирана по региони основа, като се взема предвид ролята на ЕИБ, както и политиките на Общността във всеки регион.
   3.   Дадена операция на ЕИБ по финансиране не се включва в покритието на гаранцията от Общността, ако Комисията предостави отрицателно становище за тази операция в рамките на процедурата по член 21 от Устава на ЕИБ.
   4.   Съвместимостта на финансовите операции на ЕИБ с целите на външната политика на Общността се наблюдава в съответствие с член 6.
   Член 4
   Сътрудничество с други международни финансови институции
   1.   Операциите на ЕИБ по финансиране се извършват във все по-голяма степен, когато е целесъобразно, в условията на сътрудничество между и/или посредством съфинансиране от ЕИБ и други международни финансови институции или европейски институции на двустранна основа с цел максимално да се увеличи единодействието, сътрудничеството и ефективността, както и да се осигури разумно разпределение на риска и съгласувани проектни и секторни условия.
   2.   Посоченото в параграф 1 сътрудничество се улеснява от координацията, извършвана най-вече в контекста на меморандуми за разбирателство, когато е целесъобразно, между Комисията, ЕИБ и основните международни финансови институции и европейски институции на двустранна основа, които работят в различните региони.
   3.   Сътрудничеството с международни финансови институции и другите финансови донори се оценява при междинния преглед, предвиден в член 9.
   Член 5
   Покритие и условия на гаранцията от Общността
   1.   За операции на ЕИБ по финансиране, които са извършени в дадена държава или са гарантирани от тази държава, и за други операции на ЕИБ по финансиране, които са извършени чрез регионални или местни органи или притежавани от държавата и/или контролирани от държавата публични предприятия или институции, гаранцията от Общността покрива всички плащания, които не са получени от ЕИБ, но са дължими към нея („цялостна гаранция“), когато тези други операции на ЕИБ по финансиране имат подходяща оценка за кредитния риск от страна на ЕИБ, като се взема предвид оценката на кредитния риск в съответната държава.
   За целите на настоящия член и на член 6, параграф 4 понятието „държава“ включва Западния бряг и Ивицата Газа, представлявани от Палестинската власт, и Косово (15), представлявано от Мисията на ООН за временна администрация.
   2.   За операции на ЕИБ по финансиране, различни от посочените в параграф 1, гаранцията от Общността покрива всички плащания, които не са получени от ЕИБ, но са дължими към нея, когато неполучаването на плащанията е причинено от настъпването на един от следните политически рискове („гаранция срещу политически рискове“):

               а)

               невъзможност за превод на валута;

               б)

               отчуждаване;

               в)

               война или граждански безредици;

               г)

               отказ от правосъдие при неизпълнение на договора.

         Член 6
   Доклади и осчетоводяване
   1.   Комисията докладва ежегодно на Европейския парламент и на Съвета за операциите на ЕИБ по финансиране, извършени съгласно настоящото решение. Докладът включва оценка на въздействието и ефективността на операциите на ЕИБ по финансиране на ниво проект, сектор, държава и регион, както и на приноса на операциите на ЕИБ по финансиране към изпълнението на целите на външната политика на Общността, като взема предвид оперативните цели на ЕИБ. Той също така включва оценка на степента на сътрудничеството между ЕИБ и Комисията, както и между ЕИБ и други международни финансови институции и финансови донори на двустранна основа.
   2.   За целите на параграф 1 ЕИБ предоставя на Комисията ежегодно доклади за операциите си по финансиране, извършвани съгласно настоящото решение, и за изпълнението на целите на външната политика на Общността, включително сътрудничеството с други международни финансови институции.
   3.   ЕИБ предоставя на Комисията статистическа, финансова и счетоводна информация за всяка от операциите си по финансиране, каквато е необходима за изпълнението на задълженията на Комисията за представяне на доклади или за исканията на Европейската сметна палата, както и за одиторски сертификат за неуредените суми по операциите на ЕИБ по финансиране.
   4.   За целите на осчетоводяването на Комисията и представянето на доклади относно рисковете, покрити от цялостната гаранция, ЕИБ предоставя на Комисията собствена оценка на риска и степенувана информация относно операциите на ЕИБ по финансиране за различни от държави заемодатели или гарантирани длъжници.
   5.   ЕИБ предоставя информацията, посочена в параграфи 2, 3 и 4, на собствени разноски.
   Член 7
   Възстановяване на плащания, извършени от Комисията
   1.   Ако Комисията извърши плащане в рамките на гаранцията от Общността, ЕИБ от името и за сметка на Комисията предприема действия за възстановяване на платените суми.
   2.   Не по-късно от датата на сключване на споразумението, посочено в член 8, ЕИБ и Комисията сключват споразумение, в което се определят подробни разпоредби и процедури относно възстановяването на сумите.
   Член 8
   Гаранционно споразумение
   ЕИБ и Комисията сключват гаранционно споразумение, в което се установяват подробни разпоредби и процедури относно гаранцията от Общността.
   Член 9
   Преглед
   1.   В срок до 30 април 2010 г. Комисията представя пред Европейския парламент и пред Съвета междинен доклад за прилагането на настоящото решение, който се придружава от предложение за неговото изменение, основано, inter alia, на външна оценка, условията за която са определени в приложение II към настоящото решение.
   2.   Комисията представя окончателен доклад за прилагането на настоящото решение в срок до 31 юли 2013 г.
   Член 10
   Отмяна
   Решение 2008/847/ЕО се отменя.
   Член 11
   Влизане в сила
   Настоящото решение влиза в сила на третия ден след публикуването му в Официален вестник на Европейския съюз.

      Съставено в Брюксел на 13 юли 2009 година.

            За Европейския парламент

            Председател

         H.-G. PÖTTERING

            За Съвета

            Председател

         E. ERLANDSSON

      (1)  Становище на Европейския парламент от 25 март 2009 г. (все още непубликувано в Официален вестник) и решение на Съвета от 7 юли 2009 г.

      (2)  ОВ L 186, 15.7.2008 г., стр. 30.

      (3)  ОВ L 292, 9.11.2001 г., стр. 41.

      (4)  ОВ L 21, 25.1.2005 г., стр. 11.

      (5)  Регламент (ЕО) № 1085/2006 на Съвета (ОВ L 210, 31.7.2006 г., стр. 82).

      (6)  Регламент (ЕО) № 1638/2006 на Европейския парламент и на Съвета (ОВ L 310, 9.11.2006 г., стр. 1).

      (7)  Регламент (ЕО) № 1905/2006 на Европейския парламент и на Съвета (ОВ L 378, 27.12.2006 г., стр. 41).

      (8)  Регламент (ЕО) № 1889/2006 на Европейския парламент и на Съвета (ОВ L 386, 29.12.2006 г., стр. 1).

      (9)  Регламент (ЕО) № 1717/2006 на Европейския парламент и на Съвета (ОВ L 327, 24.11.2006 г., стр. 1).

      (10)  ОВ L 317, 15.12.2000 г., стр. 3.

      (11)  ОВ L 311, 4.12.1999 г., стр. 3.

      (12)  ОВ L 293, 12.11.1994 г., стр. 1.

      (13)  ОВ L 414, 30.12.2006 г., стр. 95.

      (14)  ОВ L 301, 12.11.2008 г., стр. 13.

      (15)  Съгласно Резолюция 1244 (1999) на Съвета за сигурност на Организацията на обединените нации.

      ПРИЛОЖЕНИЕ I

         РЕГИОНИ И ДЪРЖАВИ, ОБХВАНАТИ ОТ ЧЛЕНОВЕ 1 И 2

      A.   Държави в процес на присъединяване

      1.   Държави кандидатки

      Хърватия, Турция, Бивша югославска република Македония.
      2.   Потенциални държави кандидатки

      Албания, Босна и Херцеговина, Черна гора, Сърбия, Косово съгласно Резолюция 1244 (1999) на Съвета за сигурност на Организацията на обединените нации.
      Б.   Съседски и партньорски държави

      1.   Средиземноморски страни

      Алжир, Египет, Западния бряг и Ивицата Газа, Израел, Йордания, Ливан, Либия (*), Мароко, Сирия, Тунис.
      2.   Източна Европа, Южен Кавказ и Русия

      Източна Европа: Република Молдова, Украйна, Беларус (*);
      Южен Кавказ: Армения, Азербайджан, Грузия;
      Русия: Русия.
      В.   Азия и Латинска Америка

      1.   Латинска Америка

      Аржентина, Боливия, Бразилия, Чили, Колумбия, Коста Рика, Еквадор, Ел Салвадор, Гватемала, Хондурас, Мексико, Никарагуа, Панама, Парагвай, Перу, Уругвай, Венецуела.
      2.   Азия

      Азия (без Централна Азия):
      Афганистан (*), Бангладеш, Бутан (*), Бруней, Камбоджа (*), Китай (включително Хонконг и специалния административен регион Макао), Индия, Индонезия, Ирак (*), Южна Корея, Лаос, Малайзия, Малдиви, Монголия, Непал, Пакистан, Филипините, Сингапур, Шри Ланка, Тайван (*), Тайланд, Виетнам, Йемен.
      Централна Азия:
      Казахстан, Киргизстан, Таджикистан, Туркменистан, Узбекистан.
      Г.   Южна Африка

      Южна Африка.

      ПРИЛОЖЕНИЕ II

         Междинен преглед и условия за оценка на външния мандат на ЕИБ

         Междинен преглед

      До 2010 г. ще бъде направен задълбочен междинен преглед на външното финансиране на ЕИБ. Прегледът ще се основава на независима външна оценка, която също така ще бъде предадена на Европейския парламент и на Съвета. Прегледът ще подсигури основата за решението на Европейския парламент и на Съвета за това дали и до каква степен да бъде предоставен факултативен мандат в допълнение към гаранцията, предвидена в настоящото решение за периода след 2010 г., за това дали да бъдат правени други изменения на мандата, както и как да бъде осигурен максимален принос и ефективност на операциите на ЕИБ. До 30 април 2010 г. Комисията ще предостави междинния преглед на Европейския парламент и на Съвета като основа за предложение за изменение на мандата.

         Рамка на оценката

      Тя ще включва:

                  а)

                  оценка на дейността на ЕИБ по външното финансиране. Част от оценката ще бъде извършена в сътрудничество с отделите за оценка на ЕИБ и Комисията;

                  б)

                  оценка на по-широкото въздействие на външните кредити на ЕИБ при взаимодействие с други международни финансови институции и други източници на финансиране.

            Оценката ще бъде наблюдавана и управлявана от ръководен комитет, който се състои от няколко „мъдреци“, които се назначават от Съвета на гуверньорите на ЕИБ, представител на ЕИБ и представител на Комисията. Ръководният комитет ще бъде председателстван от един от тези „мъдреци“.
      Ръководният комитет ще се подпомага от отделите за оценка на ЕИБ и на Комисията и от външни експерти. Тези външни експерти ще бъдат подбирани посредством тръжни процедури под ръководството на Комисията. По отношение на условията и критериите за подбор на външните експерти се провеждат консултации с ръководния комитет. Разходите за външни експерти се поемат от Комисията и се покриват от бюджетния ред, предвиден за осигуряване на Гаранционния фонд.
      Окончателният доклад за оценката ще бъде представен от ръководния комитет и ще съдържа ясни заключения, които се основават на събраната информация, за да се предоставят данните, необходими за приемането на решение при междинния преглед за това дали да се предостави факултативен транш за оставащия период до края на мандата, както и за регионалното разпределение на евентуално допълнително финансиране.

         Обхват на оценката

      Оценката ще обхване предходните мандати (2000—2006 г.) и първите години от мандата 2007—2013 г. до края на 2009 г. Тя ще направи проверка на проектното финансиране и на плащанията по държави, както и на техническата помощ и на рисковите капиталови операции. Като отчита резултатите на равнище проект, сектор, регион и държава, изводите от оценката се основават на:

                  а)

                  задълбочена оценка на съответствието, изпълнението (ефективност, ефикасност и устойчивост) на операциите на ЕИБ спрямо техните специфични регионални цели, както са заложени първоначално в рамките на съответните външни политики на Общността, както и на приноса им (предстои да се извърши в сътрудничество с отдела за оценка на ЕИБ и службите на Комисията);

                  б)

                  оценка на съвместимостта със съответните външни политики и стратегии на Общността, както и на допълняемостта и приноса на операциите на ЕИБ през първите години на мандата 2007—2013 г. в рамките на специфичните регионални цели на мандата 2007—2013 г. и съответстващите показатели за изпълнение, които предстои да бъдат определени от ЕИБ (ще бъде извършено в сътрудничество с отдела за оценка на ЕИБ и службите на Комисията);

                  в)

                  анализ на финансовите нужди на бенефициерите, техния капацитет за усвояване и наличието на други източници на частно и публично финансиране за съответните инвестиции;

                  г)

                  оценка на сътрудничеството и съгласуваност на действията между ЕИБ и Комисията;

                  д)

                  оценка на сътрудничеството и единодействието между ЕИБ и международни и двустранни финансови институции и агенции.

            За целите на изготвянето на оценките по букви а) и б) приносът на операциите на ЕИБ ще бъде измерван с оглед на три елемента:

                  —

                  подкрепа на политическите цели на Общността,

                  —

                  качество на самите проекти и

                  —

                  алтернативни източници на финансиране.